b'\n_START_ARTICLE_\nMichael Novak (j\xc3\xa4\xc3\xa4kiekkoilija)\n_START_SECTION_\nSeuraura\n_START_PARAGRAPH_\nNovak syntyi Kroatiassa, mutta kasvoi Liechtensteinissa. H\xc3\xa4n aloitti j\xc3\xa4\xc3\xa4kiekkoilun kuitenkin rajanaapurissa It\xc3\xa4vallassa ja VEU Feldkirchin paidassa. Novak debytoi seuran miesten kakkosjoukkueessa maan kolmanneksi korkeimmalla sarjatasolla \xc3\x96sterreichische Eishockey-Oberligassa kaudella 2003\xe2\x80\x932004 ja kaudella 2004\xe2\x80\x932005 h\xc3\xa4n pelasi kaksi ottelua Feldkirchin edustusjoukkueessa sarjatasoa ylemp\xc3\xa4n\xc3\xa4 Nationalligassa. Kesken kauden 2005\xe2\x80\x932006 Novak siirtyi kasvattajaseurastaan Sveitsiin Rapperswil-Jona Lakersin junioreihin. Kaudella 2007\xe2\x80\x932008 h\xc3\xa4n debytoi seuran miesten joukkueessa, jossa Novak pelasi kaksi Nationalliga A -ottelua. H\xc3\xa4n pelasi kauden aikana my\xc3\xb6s kuusi ottelua lainalla Nationalliga B:n HC Thurgaussa._NEWLINE_Novak pelasi kauden 2008\xe2\x80\x932009 kokonaan NLB:ss\xc3\xa4 EHC Baselin, HC Ajoien ja HC La Chaux-de-Fondsin joukkueissa. Kaudeksi 2009\xe2\x80\x932010 Novak siirtyi It\xc3\xa4vallan Erste Bank Eishockey Ligassa pelanneeseen kroatialaisseura Medve\xc5\xa1\xc4\x8dak Zagrebiin, jossa h\xc3\xa4nen ensimm\xc3\xa4inen kokonainen p\xc3\xa4\xc3\xa4sarjakautensa toi 38 runkosarjaottelussa kuusi sy\xc3\xb6tt\xc3\xb6pistett\xc3\xa4. Kaudeksi 2010\xe2\x80\x932011 Novak palasi pelaamaan Nationalligaa Feldkirchiin, jossa h\xc3\xa4n voitti kauden p\xc3\xa4\xc3\xa4tteeksi sarjan mestaruuden. Novak vahvisti kauden aikana my\xc3\xb6s Sveitsin 1. Ligan EHC B\xc3\xbclachia ja 2. Ligan EV Dielsdorf-Niederhaslia. Kaksi seuraavaa kautta h\xc3\xa4n oli kokonaan pelaamatta seurajoukkueessa._NEWLINE_Kauden 2013\xe2\x80\x932014 kynnyksell\xc3\xa4 Novak k\xc3\xa4vi n\xc3\xa4ytill\xc3\xa4 EBEL-joukkue Dornbirner EC:ss\xc3\xa4, mutta h\xc3\xa4n ei kuitenkaan jatkanut joukkueessa ja palasi syyskuussa 2013 taas kasvattajaseuraansa VEU Feldkirchiin sarjatasoa alemmas Inter-National-Leaguen.\n_START_SECTION_\nMaajoukkueura\n_START_PARAGRAPH_\nNovak edusti Kroatiaa I-divisioonan MM-kilpailuissa vuonna 2008 ja IB-divisioonan MM-kilpailuissa vuonna 2014, joista j\xc3\xa4lkimm\xc3\xa4inen turnaus p\xc3\xa4\xc3\xa4ttyi hopeaan. Novak pelasi my\xc3\xb6s IIA-divisioonan MM-kilpailuissa vuonna 2013 voittaen kultaa._NEWLINE_Novak pelasi my\xc3\xb6s alle 18-vuotiaiden II-divisioonan MM-kilpailuissa vuonna 2006, jolloin h\xc3\xa4n jakoi viidell\xc3\xa4 osumallaan Kroatian sis\xc3\xa4isen maalip\xc3\xb6rssin voiton Domagoj Bo\xc5\xbei\xc4\x87in kanssa.'